Gesin vas vir daggalaboratorium op kleinhoeweDie daggalaboratorium op ŉ kleinhoewe buite Atlantis in die Wes-Kaap. Foto: ANA Lt.kol. André Traut, polisiewoordvoerder, het gesê die klopjag is uitgevoer as deel van ŉ ondersoek na onwettige dwelmhandel in die gebied. “’n Lasbrief om die perseel te deursoek, is bekom en omstreeks 11:30 het lede van die Wes-Kaapse blitspatrollie en misdaadintelligensie-eenheid op die perseel toegeslaan,” het hy gesê. Beamptes het ŉ hidroponiese daggalaboratorium met verskeie kweekkamers ontdek. Daar is beslag gelê op talle daggaplante en kwekingstoerusting. “Daar is ook beslag gelê op ŉ kweekhuis en ander afskortings met verskeie plante in verskillende groottes,” het Traut gesê. “Lede van die Valke is tans besig om die toneel te ondersoek en die waarde daarvan moet nog bepaal word.” Die 64-jarige man, sy 49-jarige vrou en hul twee seuns, onderskeidelik 25 en 15 jaar oud, is in hegtenis geneem.